Randers: Sagen om kidnapningen af den belgiske malinois, Hector, der berørte mange hundefolk, har nu ført til anholdelser. Hunden var i landet for at træne forsvarsarbejde med det amerikanske landshold, der skulle deltage i VM for schæferhunde i Randers, da den blev stjålet 27. september på parkeringspladsen ved Årslev Kro.

Hundens ejer, Mark Saccoccio, betalte 20.000 kroner for at få hunden udleveret af mænd i elefanthuer. Det lykkedes også at få hunden igen, men efterfølgende blev han stadig truet og afpresset på mobil og på Facebook.

Østjyllands Politi har nu anholdt og sigtet to mænd i sagen. De to mænd, der begge er 18 år og fra Brabrand, blev anholdt i fredags efter længere tids efterforskning. De er begge sigtet for at have afpresset Hectors amerikanske ejer ved at have krævet penge af ham for at levere hunden tilbage, oplyser Østjyllands Politi.

De to sigtede er løsladt efter afhøring, men politiet efterforsker fortsat sagen med henblik på flere sigtelser. Østjyllands Politi har derfor ikke yderligere oplysninger om sagen på nuværende tidspunkt, lyder det fra politiet.

Dog oplyser kommunikationsmedarbejder hos Østjyllands Politi, Janni Lundager, at de to 18-årige er sigtet for afpresningsdelen, og altså ikke for selve tyveriet af hunden.

- Efterforskerne er i fuld færd med sagen lige nu, og så vil det vise sig, om de to anholdte også bliver sigtet for tyveriet senere. Så der lægges indtil videre op til, at der kommer flere sigtelser i sagen, siger Janni Lundager.